43 Sa qai ca sara na dausiga ena vanua.+2 Ni oti na kedratou covuata eratou kauta mai Ijipita,+ e tukuna vei ratou o tamadratou: “Dou lesu, dou lai volia mai vakalailai na kedatou kakana.”3 E qai tukuna vua o Juta: “E vakaroti keitou sara ga na turaga oya, ‘Dou na sega ni raica tale na mataqu vakavo ga ke tiko kei kemudou na tacimudou.’+4 Ke o soli taci keitou me keitou lako vata, keitou na lako sobu me lai volia mai na kemu kakana.5 Ia ke o sega ni soli koya, keitou na sega ni lako sobu, ni tukuna vei keitou na turaga oya, ‘Ke dou sega ni kauti tacimudou mai, dou kua sara ni mai raica tale na mataqu.’”+6 E qai taroga o Isireli:+ “Na cava dou cakava kina vei au na ka ca qo ni dou tukuna vua na turaga oya ni tiko e dua tale na tacimudou?”7 Eratou kaya: “A via kila sara ga na turaga oya na veika baleti keitou kei ira na wekai keitou, ni taroga, ‘Se bula tiko na tamamudou? E dua tale na tacimudou?’ keitou mani tukuna vua na ka kece qo.+ Me keitou kila vakacava ni na tukuna o koya, ‘Dou kauta sobu mai na tacimudou’?”+8 E qai tukuna o Juta vei Isireli na tamana: “Laiva na gonetagane me keirau lako vata,+ me keitou lako me rawa ni tou bula tiko kina me tou kua ni mate+—o keitou, o iko, kei ira na luvei keitou.+9 Au na vakadeitaka nona taqomaki.+ Ena noqu itavi, mo tarogi au kina. Keu na sega ni kauti koya lesu mai meu soli koya vei iko, au sa na valavala ca vei iko ena veigauna kece ga.10 Ke keitou a sega ni lokuyara, keitou sa lesu vakarua tale mai kea.”11 E mani kaya vei ratou o Isireli na tamadratou: “Ke sa va qori, dou qai cakava qo: Dou tawana na vua vinaka duadua ni vanua ena nomudou taga, dou qai kauta sobu vua na turaga oya me iloloma:+ eso na waiwai boivinaka,+ na denioni, na drega ni kau boivinaka, na kulinikau boivinaka,+ na vua ni pistajio,* kei na amodi.12 Dou vakaruataka na levu ni ilavo dou kauta, dou kauta lesu tale ga na ilavo a vakasukai mai ena gusu ni nomudou taga.+ De a sega ni nakiti.13 Dou lako, dou kauta na tacimudou, dou lesu vua na turaga oya.14 Me lomani kemudou mada ga na Kalou Kaukaua Duadua ena mata i koya na turaga, me rawa ni sereka vei kemudou na tacimudou oya kei Penijamini. Ia o yau, keu rarawa kina, au na rarawa ga!”+15 Eratou mani kauta na iloloma na veitacini, eratou kauta tale ga na ilavo e vakaruataki, kei Penijamini. Eratou cavutu ratou qai lako i Ijipita, eratou lai tu tale ena mata i Josefa.+16 Ni raica o Josefa ni ratou lako yani kei Penijamini, a sega tale ni wawa ni kaya vua na turaga e dau raica nona vale: “Kauti ratou na tagane i vale, vakamatea eso na manumanu qai vakarautaka na magiti, ni ratou na kanavata kei au ena sigalevu.”17 Sega ni bera nona cakava na turaga oya na ka e tukuna o Josefa,+ qai kauti ratou sara ina vale i Josefa.18 Ia e tuburi ratou na tagane na rere ni ratou kau ina vale i Josefa, eratou kaya sara: “Tou kau mai eke ena vuku ni ilavo a vakasukai yani ena nodatou taga ena nodatou lako mai e liu. Qo era na qaqauraki kedatou, vakabobulataki kedatou, qai taura na nodatou asa!”+19 Eratou torova yani na turaga e dau raica na vale i Josefa ratou qai vosa vua ena icurucuru ni vale.20 Eratou kaya: “Ni vosoti keitou neitou turaga! Keitou a lako dina mai ena imatai ni gauna me keitou mai voli kakana.+21 Ia ni keitou yaco ena neitou icili keitou dolava sara na neitou taga, me cava tale, sa tu na ilavo ena gusu ni neitou dui taga, na neitou ilavo kece.+ Ia qo, o keitou ga, keitou via kauta lesu mai.22 Keitou kauta tale ga mai e levu tale na ilavo me keitou voli kakana kina. Keitou sega ni kila se o cei e biuta na neitou ilavo ena neitou taga.”+23 E qai kaya na turaga oya: “Sa donu. Dou kua ni rere. Na nomudou Kalou kei na Kalou i tamamudou e solia vei kemudou na iyau ena nomudou taga. Au sa taura oti na nomudou ilavo.” Oti oya e qai kauti Simioni yani vei ratou.+24 E kauti ratou sara ina vale i Josefa na turaga oya, solia vei ratou na wai me vui kina na yavadratou, solia tale ga na kedra na nodratou asa.25 Eratou vakarautaka sara na iloloma+ nei Josefa ni sa na yaco yani ena sigalevu, ni ratou rogoca eratou na lai kana e kea.+26 Ni yaco yani i vale o Josefa, eratou kauta sara vua na nodratou iloloma e lomanivale, ratou qai davo vakatoboicu e matana ena qele.+27 Oti qori e tarogi ratou ke ratou bula vinaka tiko qai kaya: “Sa vakacava na tamamudou, na kenaturaga dou a tukuna? E se bula tiko?”+28 Eratou qai kaya: “Na nomuni tamata na tamai keitou e bulabula vinaka. E se bula tiko.” Eratou cuva ratou qai davo vakatoboicu.+29 Ni tacake o Josefa qai raici Penijamini na tacina, na luvei tinana,+ e kaya sara: “Qo na tacimudou gone duadua dou a tukuna vei au?”+ E kaya tale: “Luvequ, me lomani iko mada ga na Kalou.”30 Ni sega ni kinoca rawa o Josefa na nona luluvu ena vuku i tacina, e vakusakusa yani i tuba me vaqara e dua na vanua me tagi kina. E mani curu duadua ina dua na rumu qai sorova i kea na tagi.+31 Oti oya e tavoi qai lesu yani ni sa tauri koya vinaka, e kaya: “Vakarautaka na kakana.”32 Era vakarautaka sara vua, vei ratou tale ga, vei ira tale ga na Ijipita mera kana ga vakataki ira, ni sega ni rawa nira kanavata na Ijipita kei ira na Iperiu, qori e ka vakasevaki vei ira na Ijipita.+33 Eratou mai dabe yani e matana na tacina,* na ulumatua me vaka na nona itutu vakaulumatua+ me yaco sara vei koya e gone duadua, eratou mai veiwadravi toka yani ena kurabui.34 E solia tiko ga na kena iwasewase mai na nona teveli vei ratou, ia e vakalimataka na ivotavota kei Penijamini me sivia na kedratou ivotavota na kena vo.+ Eratou kana, eratou gunu tiko ga kei koya me yacova ni ratou sa mamau.
iVakamacala e ra
^ E dua na mataqali pinati boi malumu qai kamikamica na kena ikanakana.
fij_Latn fij_Latn fij_Latn